พิษฝนถล่มกรุง ทำน้ำท่วมถนน เสาไฟฟ้าหักโค่น วิกฤติหลายจุด
เมืองกรุงป่วนอีกฝนถล่มน้ำท่วม รถติดหนึบ ซอยอินทามระ 15 ถนนสุทธิสารวินิจฉัย เสาไฟฟ้าหักโค่นกีดขวางการจราจรเมื่อช่วงบ่ายที่ผ่านมา วันที่ 29 เม.ย.2563 ผู้สื่อข่าวรายงานว่า เกิดฝนตกหนักในหลายพื้นที่ของกรุงเทพมหานคร ส่งผลให้เกิดน้ำท่วมขังในหลายจุด และได้ลงพื้นที่ตรวจสอบภายในซอยอินทามระ 15 ถนนสุทธิสารวินิจฉัย แขวงสามเสนใน เขตพญาไท กรุงเทพฯ พบว่ามีเสาไฟฟ้าหักโค่นลงมากีดขวางการจราจรภายในซอยดังกล่าวอยู่ ทำให้รถไม่สามารถสัญจรผ่านไปมาได้ ต่อมาทางเจ้าหน้าที่การไฟฟ้านครหลวงเขตสามเสน ได้เข้าตรวจสอบและดำเนินการแก้ไขซ่อมแซมอยู่ โดยทำการปิดบริเวณปากซอยทั้งสองฝั่ง ทั้งฝั่งพหลโยธินและฝั่งวิภาวดี-รังสิต เบื้องต้นเสาไฟฟ้าขนาดความสูง 12 เมตร ได้หักโค่นลงมาเอง เนื่องจากรับน้ำหนักปริมาณน้ำฝนไม่ไหวและมีลมพัดแรงในช่วงเกิดเหตุ นอกจากนี้ยังมีเสาไฟฟ้าความสูง 8 เมตร มีรอยแตกร้าวบริเวณฐานเสาด้วย จากเหตุดังกล่าวไม่มีผู้ได้รับบาดเจ็บหรือเสียชีวิตแต่อย่างใดจากการสอบถามชาวบ้านที่อยู่ในละแวกดังกล่าว ทราบว่า ก่อนเกิดเหตุช่วงเวลาประมาณ 12.00 น. ตนได้ทำกิจวัตรประจำวันอยู่ภายในบ้านและช่วงนั้นมีฝนตกกระหน่ำลงมาอย่างหนัก จู่ๆ ได้ยินเสียงโครมดังสนั่น แต่ยังไม่ได้ออกมาดู เนื่องจากว่าฝนยังตกลงมาอยู่ หลังจากฝนหยุดตกจึงวิ่งออกมาดูพบว่าเสาไฟฟ้าได้หักโค่นลงมากีดขวางถนนทั้งหมด ซึ่งซอยดังกล่าวนั้นเป็นเส้นทางที่สามารถทะลุได้ทั้งเส้นถนนพหลโยธินและถนนวิภาวดี-รังสิต แต่จากเหตุการณ์นี้ไม่มีผู้ได้รับบาดเจ็บและเสียชีวิต รวมถึงทรัพย์สินบ้านเรือนประชาชนไม่ได้รับผลกระทบแต่อย่างใด.
เมืองกรุงป่วนอีกฝนถล่มน้ำท่วม รถติดหนึบ ซอยอินทามระ 15 ถนนสุทธิสารวินิจฉัย เสาไฟฟ้าหักโค่นกีดขวางการจราจร
ฝนถล่มกรุง,ฝนถล่ม,กทม.ฝนตกหนัก,กทม.น้ำท่วม,ซอยอินทามระ 15,เสาไฟฟ้าหักโค่น,น้ำท่วมขัง,ข่าวทั่วไป